Խալտուրինի նրբանցք (Դոնի Ռոստով)

Խալտուրինի նրբանցք (), նրբանցք Ռուսաստանի Դաշնության Դոնի Ռոստով քաղաքի Լենինյան և Հոկտեմբերյան շրջաններում։ Անվանվել է ի պատիվ ռուս բանվոր հեղափոխական Ստեպան Նիկոլաևիչ Խալտուրինի։ Նախկինում` մինչև 1924 թվականը, կոչվել է Նիկոլայի նրբանցք։

Աշխարհագրություն 
Խալտուրինի նրբանցքը սկսվում է Դոն գետի առափից` Բերեգովայա փողոցից և ավարտվում Մեչնիկովի փողոցի հետ հատումով։ Երկարությունը մոտ 3 կիլոմետր է։ Հատվում է բազմաթիվ փողոցների հետ, այդ թվում` Տուրգենևի, Մոսկովյան, Սոցիալիստիչեսկայա, Շահումյան, Բոլշայա Սադովայա, Պուշկինի, Մաքսիմ Գորկու, Կրասնոարմեյսկայա, Վարֆոլոմեևի և այլն։

Պատմություն 
Խալտուրինի նրբանցքը Դոնի Ռոստով քաղաքի հնագույն նրբանցքներից մեկն է. սկզբում եղել է ծայրամաս, հետագայում դարձել է «միջին խավի»` բժիշկների, իրավաբանների, մանր առևտրականների նրբանցք։ Բացառություն էր Գլխավոր հեղեղատի հատվածը` Սադովայա (այժմ` Բոլշայա Սադովայա) և Կուզնեչնայա (այժմ` Պուշկինի) փողոցների միջև, որը բնակեցված էր աղքատ բանվորական դասակարգով, և որը պարբերաբար ենթարկվում էր ջրհեղեղների։

Հետաքրքիր փաստեր 
 Բանվոր հեղափոխական Ստեպան Խալտուրինը, որի պատվին անվանվել է նրբանցքը, կատարել է մահափորձ Ալեքսանդր II կայսրի նկատմամբ։ Ցարական ընտանիքի անդամներից ոչ ոք չի տուժել, սակայն սպանվել է տասնինը և վիրավորվել քառասունութ զինվոր։
 Ինչպես դարեր առաջ, Խալտուրինի նրբանցքի և Սոգլասիա փողոցի հատման տեղում պարբերաբար տեղի է ունենում տների հեղեղում։
 Խալտուրինի նրբանցքի թիվ 48 շենքում 1925-1934 թվականներին մոր հետ ապրել է ապագա գրող, 1970 թվականի գրականության Նոբելյան մրցանակի դափնեկիր Ալեքսանդր Սոլժենիցինը։

Ծանոթագրություններ 

Դոնի Ռոստովի փողոցներ